
SAVIVALDYBĖS LŪKESČIŲ RAŠTAS UŽDARAJAI AKCINEI BENDROVEI 
„ŠAKIŲ AUTOBUSŲ PARKAS“


[bookmark: _GoBack]	Šiuo Savivaldybės lūkesčių raštu (toliau – Raštas) pateikiami Šakių rajono savivaldybės lūkesčiai dėl uždarosios akcinės bendrovės „Šakių autobusų parkas“ (toliau – Bendrovė) veiklos krypčių, Bendrovei keliamų tikslų ir veiklos principų. Lūkesčiai formuluojami 4 metų laikotarpiui, tačiau pagal poreikį Raštas gali būti atnaujinamas. Raštas turėtų tapti pagrindu rengiant ir peržiūrint Bendrovės strateginį planą. Raštas nėra teisinis įpareigojimas ir yra skirtas bendradarbiavimui tarp Bendrovės ir savivaldybės administracijos skatinti.
	Šiuo Raštu savivaldybės administracija nesiekia apriboti ar be reikalo išplėsti Bendrovės ir jos valdymo organų teisių ir pareigų. Bendrovė ir jos valdymo organai pirmiausiai privalo vadovautis galiojančiais teisės aktais, Bendrovės įstatais, kitais Bendrovės akcininkų priimtais sprendimais ir prisiimti atsakomybę už priimtus sprendimus. Įgyvendindami šiuo Raštu išsakytus savivaldybės lūkesčius, Bendrovės valdymo organai privalo vadovautis protingumo, skaidrumo, efektyvumo ir racionalaus turto valdymo principais.
	Bendrovės veiklos kryptys
	Bendrovės pagrindinė veikla – keleivių vežimas autobusais mieste ir priemiestyje. Bendrovės kita veikla – autobusų stočių veikla, papildomoji ir pagalbinė transporto veikla, nekilnojamojo turto nuoma, variklinių transporto priemonių techninė priežiūra ir remontas.
	Rajono savivaldybės tarybos 2018 m. kovo 23 d. sprendimu Nr. T-102 „Dėl bendrus interesus tenkinančių vietinio reguliaraus susisiekimo autobusų maršrutų sąrašo patikslinimo ir keleivinio kelių transporto viešųjų paslaugų teikimo sutarties, sudarytos su uždarąja akcine bendrove „Šakių autobusų parkas“, galiojimo pratęsimo“ Bendrovei patikėta teikti keleivinio priemiestinio transporto viešąsias paslaugas rajono savivaldybės vietiniais maršrutais.
	Savivaldybės keliamas tikslas Bendrovei – savivaldybės pavestos savarankiškosios keleivių vežimo vietiniais maršrutais organizavimo funkcijos vykdymas bei pelninga veikla.
	Bendrovė, vykdydama veiklą, prisideda prie Rajono savivaldybės 2018-2024 metų strateginio plėtros plano, patvirtinto Šakių rajono savivaldybės tarybos 2018 m. lapkričio 23 d. sprendimu Nr. T-387 „Dėl rajono savivaldybės tarybos 2017 m. gruodžio 21 d. sprendimo Nr. T-378 „Dėl rajono savivaldybės 2018-2024 metų strateginio plėtros plano patvirtinimo“ pakeitimo ir papildymo“ (toliau – Plėtros planas), tikslo „Infrastruktūros modernizavimas ir plėtra“.
	Veiklos lūkesčiai ir vertinimas
	Atsižvelgiant į tai, kad Bendrovė vykdo savivaldybės jai pavestą funkciją, akcijų valdytojas mano, jog Bendrovė toliau turi tęsti vykdomą veiklą.
	Savivaldybei svarbių funkcijų užtikrinimas. Bendrovė turi užtikrinti jai pavestą savivaldybės savarankiškąją keleivių vežimo vietiniais maršrutais organizavimo funkciją. 
	Efektyvi veikla ir ilgalaikė nauda akcijų savininkui. Bendrovė turėtų siekti optimizuoti patiriamas sąnaudas ir išlaidas, kad dirbtų pelningai. Savivaldybė tikisi, kad Bendrovės grynasis pelningumas kasmet augs po 3 proc. ir 2022 m. sieks ne mažiau kaip 20 proc., nuosavo kapitalo grąžos rodiklis sieks 20 proc. Taip pat savivaldybė tikisi, kad Bendrovė išlaikys kapitalo struktūros rodiklį (skolų ir nuosavo kapitalo santykis) 0,5. Planuojama, kad išmokamų dividendų suma 2022 m. sieks 20 proc. Bendrovės paskirstytinojo pelno.
	Pažangi įmonė. Savivaldybė tikisi, kad Bendrovė, įgyvendindama Plėtros plane numatytas priemones ir turėdama finansinius išteklius, modernizuos ir renovuos autobusų stoties pastatą, toliau vykdys autobusų parko atnaujinimą (diegiant ekologišką ir energiją efektyviai naudojantį transportą) bei gerins Bendrovės įvaizdį. 
	Skaidrumas. Savivaldybė tikisi, kad Bendrovėje bus įdiegtos korupcijos prevencijos ir rizikos valdymo priemonės, o viešieji pirkimai bus atliekami vadovaujantis Lietuvos Respublikos viešųjų pirkimų įstatymo nuostatomis. Bendrovė turėtų užtikrinti, kad viešai būtų skelbiama Bendrovės veiklos strategija ar bent jau jos santrauka, veiklos ataskaitos, vadovų darbo užmokestis ir kita teisės aktais nustatyta informacija.
	Socialinė atsakomybė. Bendrovė turėtų užtikrinti darbuotojams sąžiningą ir rinkos sąlygas atitinkantį darbo užmokestį ir aplinką, planuoti ir vykdyti socialiai atsakingą veiklą.
	Atskaitomybė
	Bendrovės vadovas iki kiekvienų metų balandžio 1 d. turi pateikti savivaldybės administracijos direktoriui metinę Bendrovės veiklos strategijos įgyvendinimo per ataskaitinį laikotarpį apžvalgą.
	Kita informacija
	Bendrovės tolesnės veiklos kryptys priklausys nuo savivaldybės įvykdytos paslaugos (vežti keleivius autobusais vietiniais maršrutais) viešojo pirkimo procedūros rezultatų.

